
Į S A K Y M A S

 

DĖL ELEKTRINIŲ, KURIOMS NUSTATOMA REMTINOS ELEKTROS ENERGIJOS GAMYBOS APIMTIS, SĄRAŠO IR REMTINOS ELEKTROS ENERGIJOS GAMYBOS APIMTIES IR MASTO 2010 METAIS NUSTATYMO

2009 m. lapkričio 26 d. Nr. 1-227

Vilnius

 


Vadovaudamasis Lietuvos Respublikos energetikos ministro 2009 m. lapkričio 24 d. įsakymo Nr.1-214 "Dėl viešuosius interesus atitinkančių paslaugų elektros energetikos sektoriuje sąrašo nustatymo" (Žin., 2009, Nr. 140-6158) 1 punktu ir atsižvelgdamas į Viešuosius interesus atitinkančių paslaugų teikimo tvarkos aprašo, patvirtinto Lietuvos Respublikos energetikos ministro 2009 m. lapkričio 24 d. įsakymu Nr. 1-215 (Žin., 2009, Nr. 140- 6159), 17 punktą, bei į Elektros energijos supirkimo iš bendrų šilumos ir elektros energijos gamintojų taisykles, patvirtintas Lietuvos Respublikos energetikos ministro 2009 m. lapkričio 24 d. įsakymu Nr.1-219 (Žin., 2009, Nr. 140-6160):


1. N u s t a t a u:


1.1 remtinos elektros energijos, pagamintos bendros šilumos ir elektros energijos gamybos įrenginiuose, metinį mastą 2010 metais - 1050 mln. kWh;


1.2. elektrinių, kurių elektros energija pagaminta termofikaciniu režimu kombinuotojo elektros energijos ir šilumos gamybos ciklo elektrinėse, kai šios elektrinės tiekia šilumą į aprūpinimo šiluma sistemas, sąrašą bei šiose elektrinėse pagamintos remtinos elektros energijos apimtį 2010 metais:


1.2.1. uždarosios akcinės bendrovės "Vilniaus energija" elektrinės - 570,5 mln. kWh, tame skaičiuje: termofikacinė elektrinė Nr. 2 - 37 mln. kWh, termofikacinė elektrinė Nr. 3 - 531,7 mln. kWh, Salininkų katilės termofikacinė elektrinė - 1,8 mln. kWh;


1.2.2. uždarosios akcinės bendrovės Kauno termofikacijos elektrinė - 315,2 mln. kWh;


1.2.3. akcinės bendrovės "Klaipėdos energija" elektrinė - 9,2 mln. kWh;


1.2.4. akcinės bendrovės "Kauno energija" Petrašiūnų elektrinė - 10,8 mln. kWh;


1.2.5. akcinės bendrovės "Panevėžio energija" Panevėžio rajoninė katilinė Nr. 1 - 4,1 mln. kWh;


1.2.6. akcinės bendrovės "Panevėžio energija" Panevėžio termofikacinė elektrinė - 146,1 mln. kWh (nuo 2010 m. kovo 7 d. Lietuvos Respublikos energetikos ministro 2010 m. vasario 26 d. įsakymo Nr. 1-60 (Žin., 2010, Nr. 27-1244) redakcija);


 1.2.7. akcinės bendrovės "Šiaulių energija" Pietinė katilinė - 7 mln. kWh;


1.2.8. uždarosios akcinės bendrovės "Litesko" filialo "Druskininkų šiluma" Druskininkų katilinė - 1,8 mln. kWh;


1.2.9. uždarosios akcinės bendrovės "Litesko" filialo "Alytaus energija" Alytaus rajoninės katilinės elektrinė - 32,1 mln. kWh;


1.2.10. uždarosios akcinės bendrovės "Utenos šilumos tinklai" elektrinė - 0,08 mln. kWh;


1.2.11. UAB "ENG" Pasvalio rajoninė katilinė - 3,1 mln. kWh;


1.3. elektros energijos, pagamintos akcinėje bendrovėje Lietuvos elektrinėje, kurioje elektros energijos gamyba būtina elektros energijos tiekimo saugumui ir energetikos sistemos rezervams užtikrinti, remtiną apimtį 2010 metais - 2500 mln. kWh;


1.4. šiuo įsakymu nustatytos į perdavimo ar skirstomuosius tinklus patiektos elektros energijos gamybos apimtis yra remiama tik tais atvejais, kai pagaminta elektros energija yra skirta Lietuvos Respublikos vartotojų elektros energijos poreikiams tenkinti ir pagal sudarytas sutartis yra parduodama elektrinių pasirinktoms Lietuvos Respublikos elektros energijos visuomeninio tiekėjo, elektros energijos rinkos ar perdavimo sistemos operatoriaus licencijas turinčioms įmonėms (nuo 2010 m. sausio 1 d. Lietuvos Respublikos energetikos ministro 2009 m. gruodžio 30 d. įsakymo Nr. 1-266 (Žin., 2009, Nr. 159-7281) redakcija);


1.5. visuomeniniai tiekėjai, tiekiantys elektros energiją vartotojams, kuriems taikomi reguliuojami (visuomeniniai) elektros energijos tarifai, superka visą remiamų elektros energijos gamintojų pagamintą visą remiamą elektros energiją. Superkamos remiamos elektros energijos valandinis kiekis visais atvejais neturi viršyti elektros energijos vartotojų, kuriems taikomi reguliuojami (visuomeniniai) elektros energijos tarifai, valandinio vartojimo poreikio.


2. Šis įsakymas įsigalioja 2010 m. sausio 1 dieną.

